Калі б Вера Іванаўна жыла побач, можа, і дзіва не было б. Але яна — чалавек трох краін. У лёсе пераблытаны-перакліканы Беларусь, Расія і Украіна. Вёска Міхалкі значыцца ў пашпарце як месца нараджэння. Расія дала каханне і спадарожніка жыцця Валерыя. А Украіна — грамадзянства і ўтульны дом. Атрымаўшы ў Гомелі ў свой час дыплом Беларускага інстытута інжынераў чыгуначнага транспарту, Вера Іванаўна працавала ў Куйбышаўскім аддзяленні чыгункі. Там выйшла замуж. Затым пераехала на месца працы мужа — у Прыпяць. Пад сумна вядомы Чарнобыль… Пасля аварыі на ЧАЭС сям’і прапанавалі жыллё ў Кіеве, дзе яна і жыве дагэтуль.